આખા ભારતમાં કોઈ રાજ્યએ સેલ્ફ ફાયનાન્સ સ્કૂલો ઉપર ફી નિયંત્રણનું કદી વિચાર્યું નથી. ગુજરાતમાં એવો પહેલો કાયદો બન્યો. કોંગ્રેસના આક્ષેપો સામે મારો જવાબ છે કે આ સેલ્ફ ફાયનાન્સ સ્કૂલોની જન્મદાત્રી કોંગ્રેસ છે. કર્ણાટક, મહારાષ્ટ્રની બધી સેલ્ફ ફાયનાન્સ શાળા-કૉલેજો કોંગ્રેસીઓની છે. લેવાઈ રહેલી વધુ ફીને નિયંત્રિત કરવા માટે આ કાયદો કર્યો છે. અમારા ઉપર ઘણા દબાણો આવ્યાં, પણ અમે ઝૂક્યા નથી. અમે ફી નિયમન કમિટીમાં શાળા સંચાલક, વાલી, ચાર્ટડ એકાઉન્ટન્ટ, ઇજનેર, શિક્ષણશાસ્ત્રી અને હાઈકોર્ટના નિવૃત્ત જજને લીધા છે જેથી ન્યાયી રીતે ફી નિર્ધારણ થાય, પરંતુ દુર્ભાગ્યે કાયદાને કોર્ટમાં પડકારાયો. જોકે ૭-૮ મહિના કાનૂની પ્રક્રિયામાં ગયા, પણ હાઈકોર્ટે આપણા કાયદાને માન્ય રાખ્યો. સુપ્રીમમાં દલીલો ચાલી રહી છે. કોંગ્રેસ સુપ્રીમમાં ઉઘાડી પડી ગઈ છે. અહીં કોંગ્રેસ રોદણા રુએ છે ત્યાં કપિલ સિબ્બલ સ્કૂલવાળા વતી કેસ લડી રહ્યા છે. ચુકાદો આવી ગયા પછી વાલીઓને બે વર્ષની ફીનું રિફંડ સરકાર અપાવશે.